Wetenskaplikes sê Australië het Vigs geklopLloyd Grosse is 30 jaar gelede gediagnoseer en dokters het vir hom gesê hy het net drie jaar om te leef. Foto: ABC News: Stephanie Dalzell Topwetenskaplikes in Australië het “die einde van Vigs” as ŉ openbaregesondheidskwessie in Australië aangekondig. Navorsers sê die aantal Australiërs wat jaarliks met Vigs gediagnoseer word is nou só klein dat die era van dié dodelike sindroom nou verby is, het die ABC Sondag berig. Wetenskaplikes van verskeie Vigs-navorsingsgroepe het aan die uitsaaier gesê die aantal Vigs-sterftes het van ongeveer 1 000 in die vroeë 1990’s tot byna nul gedaal. “Ons monitor dit nie eers meer deesdae nie. Dit is ŉ oorgangsding vir meeste mense,” het prof. Andrew Grulich, hoof van die MIV epidemiologie- en voorkomingsprogram by die Kirby Institute, deel van die New South Wales-universiteit in Sydney, gesê. “Mense het Vigs en dan ondergaan hulle behandeling en dan het hulle nie meer Vigs nie.” Alhoewel die stryd teen Vigs voortduur, het Grulich gesê die verandering in die voorkoms van Vigs is “niks minder nie as ŉ wonderwerk”. “Dit is so te sê afgehandel as ŉ openbaregesondheidskwessie. Die enigste gevalle wat ons deesdae van Vigs sien, is mense wat nie met MIV gediagnoseer word nie, so hulle kan nie behandel word nie.” Prof. Sharon Lewin, direkteur van die Peter Doherty Institute, deel van die Melbourne-universiteit, het aan ABC gesê die anti-retrovirale medikasie het die speelvak verander – dit help iemand met MIV om ŉ lang en gesonde lewe te lei. “Ek het al ŉ dramatiese transformasie gesien van MIV van ŉ universele doodsvonnis tot ŉ chroniese, bestuurbare siekte.” Don Baxter, internasionale beampte vir die Australiese Federasie van Vigs-organisasies, het aan die ABC gesê dit is noodsaaklik om lande te ondersteun wat nog nie die Vigs-epidemie onder beheer het nie. “Ons sien eintlik baie min lande wat die koers van besmetting verminder en ons sien nie die politieke wilskrag van daardie regerings soos ons in Australië beleef het nie.” Bron: ABC, Kirby Institute, Peter Doherty Institute, Australiese Federasie van Vigs-organisasies